LISTA TA’ TAQSIRIET U GLOSSARJU

EuropeAid : Uffiċċju ta’ Kooperazzjoni tal-Kummissjoni Ewropea

FAFA : Ftehim Qafas Finanzjarju u Amministrattiv bejn il-Kummissjoni Ewropea u n-Nazzjonijiet Uniti

KE : Kummissjoni Ewropea

NU : Nazzjonijiet Uniti

SMART : Speċifiku, li jista’ jitkejjel, li jista’ jintlaħaq, realistiku u f’waqthom

TFUE : Trattat dwar il-Funzjonament tal-Unjoni Ewropea

UE : Unjoni Ewropea

UNDP : Programm ta’ Żvilupp tan-Nazzjonijiet Uniti

UNRWA : Aġenzija tan-Nazzjonijiet Uniti għall-Għajnuna u l-Ħidma għal Rifuġjati tal-Palestina fil-Lvant Qarib

Effettività : L-ilħuq tal-objettivi speċifiċi kif stabbiliti u l-ilħuq tar-riżultati maħsuba

Effiċjenza : L-aqwa relazzjoni bejn ir-riżorsi użati u r-riżultati milħuqa

Eżitu : L-impatt fuq medda itwal ta’ żmien li s-soltu huwa espress f’termini ta’ konsegwenzi soċjoekonomiċi wiesgħa

Fond fiduċjarju : Strumenti ta’ finanzjament li permezz tagħhom id-donaturi jaqsmu r-riżorsi

Ġestjoni konġunta : L-implimentazzjoni ta’ attivitajiet permezz ta’ organizzazzjonijiet internazzjonali

Kontribut : Ir-riżorsi meħtieġa għat-twettiq ta’ attività eż. l-implimentazzjoni ta’ proġett

Prodott : Il-prodotti, l-oġġetti ta’ kapital u servizzi li jirriżultaw minn intervent ta’ żvilupp; jista’ jinkludi wkoll bidliet li jirriżultaw mill-intervent li huma rilevanti għall-ilħuq ta’ eżiti

Sostenibbiltà : Ir-riżultati huma miżmuma wara li l-finanzjament tal-UE jkun intemm

Spejjeż diretti : Spejjeż li jistgħu jkunu attribwiti direttament għal attività

Spejjeż indiretti : Spejjeż li ma jistgħux ikunu attribwiti direttament għal attività, bħal spejjeż ġenerali

SOMMARJU EŻEKUTTIV

I. Il-Kummissjoni Ewropea intensifikat il-kooperazzjoni tagħha man-Nazzjonijiet Uniti bħala parti mill-impenn tagħha għall-koordinazzjoni aħjar tal-għajnuna. L-ammont ta’ fondi tal-EuropeAid imwassla permezz ta’ Organizzazzjonijiet tan-Nazzjonijiet Uniti żdied minn EUR 144 miljun fl-2001 għal EUR 935 miljun fl-2009, u laħaq quċċata ta’ aktar minn EUR biljun fl-2006.

II. Din hija t-tieni fażi ta’ verifika f’żewġ partijiet. Il-mistoqsija tal-verifika ġenerali kienet jekk il-Kummissjoni tiksibx valur għall-flus meta tkun qiegħda twassal il-fondi permezz tan-Nazzjonijiet Uniti. L-ewwel parti ħarset lejn it-teħid ta’ deċiżjonijiet u l-monitoraġġ. Hija kkonkludiet li l-proċess għad-deċiżjoni li tiġi implimentata l-għajnuna permezz tan-NU ma werietx li dik hija l-alternattiva l-aktar effettiva u effiċjenti, u li s-sistemi ta’ monitoraġġ għandhom jittejbu aktar. Ir-Rapport Speċjali Nru 15/2009 għall-ewwel fażi kien ippubblikat f’Jannar 2010.

III. It-tieni fażi tevalwa l-ilħuq tal-objettivi. Hija tikkomplementa l-ewwel fażi billi tivvaluta jekk il-kontribuzzjonijiet tal-UE mwassla permezz ta’ organizzazzjonijiet tan-Nazzjonijiet Uniti humiex mod effettiv, effiċjenti u sostenibbli biex titwassal l-għajnuna f’pajjiżi milquta minn kunflitti. Il-verifika eżaminat kampjun ta’ proġetti fl-Afganistan, fl-Iraq u fis-Sudan, u tkopri l-perjodu 2006–08.

IV. Il-Qorti tikkonkludi li:

a) Il-verifika ta’ kampjun ta’ proġetti kkonfermat osservazzjoni prinċipali tal-fażi 1, li l-Kummissjoni ma tirċevix biżżejjed informazzjoni f’waqtha minn rapporti tan-NU. Proporzjoni kbira ta’ rapporti għadhom imdewma, mhux dettaljati biżżejjed u jiffukaw fuq attivitajiet, aktar milli fuq riżultati.

b) Ġew innutati dgħufijiet frekwenti fit-tfassil ta’ proġetti li kellhom konsegwenzi negattivi għall-implimentazzjoni u għall-valutazzjoni tal-proġetti.

c) Billi wasslet il-fondi permezz tan-NU l-Kummissjoni wasslet l-għajnuna f’żoni li b’mod ieħor kieku kienu jkunu diffiċli ħafna li jiġu mmirati. Minħabba r-riskju għoli u inerenti f’pajjiżi milquta minn kunflitti, l-attivitajiet iffinanzjati kellhom impatt pożittiv ġenerali b’10 minn 19-il proġett fil-kampjun li laħqu l-objettivi kollha jew għall-anqas dawk prinċipali.

d) Għall-biċċa l-kbira tal-interventi fl-Afganistan, fl-Iraq u fis-Sudan, inqabeż il-perjodu ta’ implimentazzjoni ppjanat, inġenerali minħabba l-perjodu ta’ żmien mhux realistiku speċifikat fil-ftehimiet ta’ kontribuzzjoni, li ma qiesx biżżejjed is-sitwazzjoni diffiċli f’dawn il-pajjiżi. Erbgħa minn 19-il proġett kienu implimentati fi ħdan il-perjodu ta’ żmien speċifikat tal-bidu, u għal bosta proġetti t-tul ta’ żmien oriġinali ġie rdoppjat u aktar.

e) Minħabba ċ-ċirkostanzi ta’ sfida li fihom il-proġetti kienu implimentati, is-sostenibbiltà tar-riżultati hija ġeneralment diffiċli biex tkun garantita. Madankollu, il-biċċa l-kbira tar-riżultati miksuba ġew ivvalutati bħala li kellhom ċansijiet raġonevoli ta’ sostenibbiltà.

f) Il-Kummissjoni ma ffukatx biżżejjed fuq aspetti ta’ effiċjenza peress li l-valutazzjonijiet tal-ispejjeż imwettqa kienu limitati u mhux dokumentati b’mod sistematiku. Barra minn hekk, il-Qorti identifikat nuqqasijiet f’dan il-qasam fi kważi nofs (disgħa minn 19) il-proġetti li ttieħdu bħala kampjun filwaqt li għal seba’ proġetti ma kinitx disponibbli biżżejjed informazzjoni.

V. Abbażi tal-osservazzjonijiet tagħha, il-Qorti tagħmel ir-rakkomandazzjonijiet li ġejjin biex ittejjeb aktar l-effettività u l-effiċjenza tal-interventi:

a) Il-ftehimiet ta’ kontribuzzjoni għandhom jinkludu objettivi li huma adatti sew għaċ-ċirkostanzi speċifiċi, indikaturi kwantifikati biex ikejlu l-ilħuq ta’ dawn l-objettivi, fejn possibbli, u perjodu ta’ żmien speċifikat li jkun realistiku.

b) Ir-rappurtar tal-attivitajiet iffinanzjati għandu jittejjeb aktar sabiex il-Kummissjoni tkun tista’ tivvaluta l-effettività u l-effiċjenza tal-proġetti ffinanzjati f’waqthom. Il-Kummissjoni għandha ssegwi l-okkażjonijiet kollha fejn ir-rappurtar jitqies bħala mhux sodisfaċenti.

c) Għandha titwettaq valutazzjoni sistematika tal-effiċjenza ta’ proġetti ffinanzjati u għandhom jiġu żviluppati valuri referenzjarji għal spejjeż standard fejn dan huwa fattibbli.

MAPPA LI TURI L-PAJJIŻI KOPERTI F’DIN IL-VERIFIKA

+++++ TIFF +++++

Sors: Eurostat.

INTRODUZZJONI

IL-QASAM TAL-VERIFIKA

1. Matul dawn l-aħħar 20 sena saru sforzi biex il-kooperazzjoni għall-iżvilupp tkun ikkoordinata u armonizzata bl-objettiv li jiżdied it-titjib fl-effettività tal-għajnuna. Dan il-fokus fuq ir-riżultati kien rifless b’mod notevoli ħafna fl-Għanijiet ta’ Żvilupp tal-Millennju 2000.

2. Il-Kummissjoni kompliet din il-politika bl-impenn tagħha fl-2005 fid-Dikjarazzjoni ta’ Pariġi dwar l-Effikaċja tal-Għajnuna kif ukoll fil-Kunsens Ewropew għall-Iżvilupp biex l-għajnuna tiġi kkoordinata f’kooperazzjoni mill-qrib ma’ organizzazzjonijiet internazzjonali bħan-Nazzjonijiet Uniti.

3. Bħala riżultat tad-deċiżjoni biex il-kooperazzjoni man-NU tkun intensifikata, iżda wkoll minħabba l-kriżijiet kbar fl-Afganistan, fl-Iraq u fis-Sudan, l-għajnuna tal-Kummissjoni implimentata permezz ta’ organizzazzjonijiet tan-NU żdiedet b’mod konsiderevoli. Għall-Uffiċċju ta’ Kooperazzjoni EuropeAid tal-Kummissjoni (EuropeAid) waħdu, il-fondi mwassla permezz tan-NU telgħu minn EUR 144 miljun fl-2001 għal EUR 935 miljun fl-2009, u laħqu quċċata ta’ ’l fuq minn EUR biljun fl-2006 (ara l-istampa 1).

L-ISTAMPA 1

KONTRIBUZZJONIJIET TAL-EUROPEAID LIL ORGANIZZAZZJONIJIET TAN-NU GĦALL-2001–09 (MILJUN EURO)

+++++ TIFF +++++

Sors: Il-Kummissjoni Ewropea.

IL-QAFAS TAL-POLITIKA

4. Il-metodu ta’ implimentazzjoni tal-baġit tal-UE permezz ta’ organizzazzjonijiet internazzjonali bħan-NU jissejjaħ ġestjoni konġunta [1]. Il-prinċipju bażiku ta’ ġestjoni konġunta huwa d-delegazzjoni ta’ ċerti kompiti ta’ implimentazzjoni lill-organizzazzjonijiet internazzjonali billi jserrħu fuq is-sistemi ta’ kontroll tagħhom. Madankollu, ir-responsabbiltà ġenerali għall-ġestjoni tal-baġit u għall-assigurazzjoni ta’ valur għall-flus tibqa’ f’idejn il-Kummissjoni [2].

5. Il-fondi tal-UE mwassla permezz ta’ Organizzazzjonijiet tan-Nazzjonijiet Uniti jistgħu jkunu implimentati b’dawn il-modi:

a) kontribuzzjonijiet għal proġetti speċifiċi jew bħala d-donatur waħdieni jew inkella flimkien ma’ donaturi oħrajn;

b) kontribuzzjonijiet għal Fondi Fiduċjarji minn Bosta Donaturi [3], tipikament użati f’sitwazzjonijiet ta’ kriżi (jew wara kunflitt jew inkella wara diżastru). L-idea bażika ta’ fondi fiduċarji hija li d-donaturi jikkontribwixxu għall-fond mingħajr ma jallokaw il-flus lil attivitajiet jew objettivi speċifiċi (l-ebda "earmarking"). Imbagħad jiġu stabbiliti objettivi ġenerali għall-fond fit-totalità tiegħu, li għandhom mnejn ikunu speċifikati aktar f’objettivi għall-proġetti jew l-attivitajiet ta’ bażi. Madwar 26 % tal-kontribuzzjonijiet lil organizzazzjonijiet tan-NU huma permezz ta’ Fondi Fiduċjarji minn Bosta Donaturi [4]. Eżempji huma l-interventi fl-Afganistan u partikolarment fl-Iraq fejn il-finanzjament tal-Kummissjoni kien, sa ftit ilu, jitwassal kważi esklussivament permezz ta’ Fondi Fiduċjarji minn Bosta Donaturi;

c) kontribuzzjonijiet għall-baġit ġenerali ta’ organizzazzjoni tan-NU. Dan l-approċċ speċifiku jintuża għall-Aġenzija tan-Nazzjonijiet Uniti għall-Għajnuna u l-Ħidma għal Rifuġjati tal-Palestina fil-Lvant Qarib (UNRWA) fit-Territorju Palestinjan Okkupat. Il-kontribuzzjoni annwali mill-Kummissjoni ta’ EUR 66 miljun tirrappreżenta madwar kwart tal-baġit ġenerali tal-UNRWA.

6. Il-kontribuzzjonijiet tal-UE huma mmexxija mir-regolamenti u l-ftehimiet li ġejjin:

a) ir-Regolament Finanzjarju tal-Komunitajiet Ewropej jistabbilixxi l-prinċipji bażiċi għat-twassil ta’ fondi permezz ta’ organizzazzjonijiet internazzjonali. Huwa jispeċifika l-każijiet li fihom tista’ tintuża l-ġestjoni konġunta u jistipula bħala kundizzjoni għall-ġestjoni konġunta li l-organizzazzjoni internazzjonali għandha, fil-kontabilità, fil-verifika, fil-kontroll intern u fil-proċeduri ta’ akkwist tagħha, tapplika standards aċċettati b’mod internazzjonali;

b) il-Ftehim Qafas Finanzjarju u Amministrattiv (FAFA) tal-2003 bejn l-UE u n-NU flimkien mal-ftehimiet l-oħra relatati, jimmiraw li jikkonvertu r-rekwiżiti tar-Regolament Finanzjarju għal termini kuntrattwali. Il-FAFA japplika għall-ftehimiet kollha ta’ finanzjament bejn il-Kummissjoni u n-NU u jistabbilixxi qafas maħsub biex itejjeb il-kooperazzjoni billi jippermetti lill-organizzazzjonijiet tan-NU jġestu l-kontribuzzjonijiet skont il-proċeduri tagħhom stess;

c) ftehim ta’ kontribuzzjoni huwa ffirmat għal kull azzjoni tan-NU ffinanzjata mill-Kummissjoni, fejn jiġi stipulat l-ammont ta’ finanzjament, l-objettivi tal-azzjoni, l-attivitajiet li għandhom jitwettqu, it-twaqqit tagħhom u r-rekwiżiti tar-rappurtar.

L-AMBITU U L-APPROĊĊ TAL-VERIFIKA

7. Is-suġġett ta’ din il-verifika huwa l-għajnuna tal-Kummissjoni mwassla permezz ta’ organizzazzjonijiet tan-Nazzjonijiet Uniti. Hija t-tieni parti ta’ verifika maqsuma f’żewġ fażijiet [5].

8. Il-mistoqsija tal-verifika ġenerali għall-fażi 1 u l-fażi 2 kienet jekk il-Kummissjoni tiksibx valur għall-flus meta tkun qiegħda twassal il-fondi permezz tan-Nazzjonijiet Uniti.

9. L-ewwel fażi indirizzat it-teħid ta’ deċiżjonijiet u s-sistemi ta’ monitoraġġ. Is-sejbiet prinċipali kienu:

a) il-proċess għat-teħid ta’ deċiżjoni biex l-għajnuna tiġi implimentata permezz tan-NU ma weriex li dik hija l-alternattiva l-aktar effiċjenti u effettiva;

b) l-arranġamenti ta’ monitoraġġ ma tawx informazzjoni adegwata dwar is-saħħa tal-proċeduri finanzjarji u dwar l-ilħuq tal-objettivi.

10. It-tieni fażi tevalwa l-ilħuq tal-objettivi. Hija tikkomplementa l-ewwel fażi billi tivvaluta jekk il-kontribuzzjonijiet tal-UE mwassla permezz ta’ organizzazzjonijiet tan-Nazzjonijiet Uniti humiex mod effettiv, effiċjenti u sostenibbli għat-twassil ta’ għajnuna f’pajjiżi milquta minn kunflitti [6]. Hija ma tirrevedix l-azzjoni meħuda mill-Kummissjoni biex jiġu indirizzati l-kwistjonijiet imqajma fl-ewwel fażi.

11. Il-verifika ffukat fuq pajjiżi milquta minn kunflitti prinċipalment għal raġunijiet ta’ materjalità. Sebgħa mill-10 pajjiżi li rċevew l-aktar finanzjament imwassal permezz tan-NU fil-perjodu 2006 sal-2008 kienu milquta minn kunflitti: L-Iraq, il-Palestina, l-Afganistan, is-Sudan, il-Côte d’Ivoire, is-Somalja u s-Sri Lanka. Dawn is-seba’ pajjiżi rċevew 39 % mit-total tal-finanzjament tal-EuropeAid imwassal permezz tan-NU, filwaqt li l-61 % li kien fadal infirex madwar aktar minn 80 pajjiż (ara l-istampa 2).

12. Il-mistoqsija tal-verifika ġiet indirizzata billi ġie eżaminat kampjun ta’ proġetti fl-Afganistan, fl-Iraq u fis-Sudan matul il-perjodu 2006–08. Dawn it-tliet pajjiżi jirrappreżentaw bejn wieħed u ieħor kwart tal-fondi kollha tal-UE mwassla permezz ta’ organizzazzjonijiet tan-NU matul dan il-perjodu. Il-proġetti ntgħażlu abbażi tal-materjalità. Huma rrappreżentaw madwar 80 % tat-total tal-kontribuzzjonijiet lit-tliet pajjiżi kkonċernati matul il-perjodu 2006–08 (ara l-istampa 3).

13. L-attivitajiet l-aktar komuni tal-proġetti fil-kampjun kienu t-tneħħija tal-mini, is-sostenn lir-refuġjati, it-tħejjija tal-elezzjonijiet, ir-riabilitazzjoni u l-bini tal-kapaċità.

L-ISTAMPA 2

PAJJIŻI LI JIRĊIEVU FONDI TAL-UE MWASSLA PERMEZZ TAN-NU 2006–08 (MILJUN EURO U %)

+++++ TIFF +++++

Sors: Il-Kummissjoni Ewropea.

14. Ir-riżultati tal-verifika huma bbażati fuq:

a) analiżi ta’ dokumentazzjoni ġenerali dwar fondi mwassla permezz tan-NU, inkluża l-evalwazzjoni mill-Kummissjoni tal-kooperazzjoni tagħha man-NU;

b) reviżjoni dokumentarja ta’ kampjun ta’ 23 kontribuzzjoni lil 19-il proġett (inklużi tliet fondi fiduċjarji) abbażi ta’ ftehimiet ta’ kontribuzzjoni u rapporti finanzjarji, tal-progress u tal-verifika (ara l-Anness);

c) intervisti mal-persunal tal-Kummissjoni u tan-NU;

d) verifika fuq il-post fis-Sudan;

e) laqgħat fl-Uffiċċju tal-Fond Fiduċjarju minn Bosta Donaturi tal-UNDP fi New York.

L-ISTAMPA 3

TOTAL TAL-FINANZJAMENT GĦALL-2006–08 U DAQSIET TAL-KAMPJUNI

+++++ TIFF +++++

Sors: Il-Kummissjoni Ewropea.

15. Id-deċiżjoni għall-finanzjament ta’ proġetti f’pajjiżi milquta minn kunflitti tinvolvi livell sostanzjali ta’ riskji, li tista’ ssir tpattija għalihom biss sa ċertu punt. Il-kwistjoni dwar jekk dawn ir-riskji inerenti humiex aċċettabbli hija deċiżjoni politika u għalhekk mhux is-suġġett ta’ din il-verifika.

16. L-ebda żjara fuq il-post ma setgħet titwettaq għal tnejn mit-tliet pajjiżi (l-Iraq u l-Afganistan), minħabba l-fatt li dawn il-pajjiżi kienu f’sitwazzjoni ta’ wara kunflitt jekk mhux f’kunflitt waqt il-verifika. Dan illimita l-valutazzjoni tal-effettività, tal-effiċjenza u partikolarment tas-sostenibbiltà.

OSSERVAZZJONIJIET

SISTEMI TA’ MONITORAĠĠ U TFASSIL TA’ PROĠETTI BĦALA FATTURI PRINĊIPALI GĦALL-EFFETTIVITÀ U GĦALL-EFFIĊJENZA

17. Din il-parti tar-rapport tiddeskrivi s-sejbiet tal-verifika relatati mal-aspetti prinċipali ta’ effiċjenza, effettività u sostenibbiltà. Biex ikun żgurat li dawn jistgħu jinkisbu huwa essenzjali li jiġu stabbiliti l-blokok ta’ bini meħtieġa, u minnhom tnejn mill-aktar importanti huma tfassil solidu ta’ proġetti u monitoraġġ u rappurtar adegwati. Dawn jinfluwenzaw l-istadji kollha tal-proċess mill-bidu saż-żgurar li l-azzjonijiet iffinanzjati jissuktaw fil-ġejjieni prevedibbli.

18. Is-suġġett tal-monitoraġġ ġie ttrattat fil-fażi 1 tal-verifika mil-lat tal-valutazzjoni tas-saħħa tas-sistemi stabbiliti. Din, il-fażi 2 tal-verifika, tikkomplementa dik ta’ qabel, kif indikat fil-paragrafu 10.

IL-MONITORAĠĠ TA’ PROĠETTI JEĦTIEĠ LI JITTEJJEB

19. Id-deċiżjoni tal-Kummissjoni biex l-għajnuna tiġi mmirata lejn pajjiżi milquta minn kunflitti timplika l-aċċettazzjoni ta’ livell sostanzjali ta’ riskji inerenti għal dak li jirrigwarda r-riżultati. Barra minn hekk, id-deċiżjoni li jsir intervent f’dawn il-pajjiżi ta’ spiss teħtieġ l-użu ta’ intermedjarji, bħan-NU, u tirriżulta f’possibbiltajiet limitati ta’ monitoraġġ tal-interventi ffinanzjati fuq il-post. Fuq medda usa’ minn dik għal attivitajiet iffinanzjati mill-UE, il-Kummissjoni għalhekk isserraħ fuq informazzjoni prodotta minn partijiet terzi, bi kważi l-ebda possibbiltà li din tkun korroborata.

20. F’dawn iċ-ċirkostanzi, il-Kummissjoni jkollha sserraħ ħafna fuq rapporti tan-NU. F’konformità mal-FAFA, jinħtieġu rapporti għal kull ftehim ta’ kontribuzzjoni mill-anqas kull sena u għandu jingħata rapport finali fi żmien sitt xhur wara tmiem il-perjodu ta’ implimentazzjoni.

21. L-informazzjoni li għandha tingħata fir-rapporti hija stabbilita fil-ftehim ta’ kontribuzzjoni għal kull attività ffinanzjata [7]. Sabiex ittejjeb il-kwalità tar-rapporti tan-NU, fl-2007 ġew introdotti linji gwida fuq ir-rappurtar [8]. Skont dawn il-linji gwida r-rapporti dwar il-proġetti għandhom jiffukaw fuq riżultati aktar milli fuq attivitajiet u għalhekk jippermettu tqabbil bejn l-objettivi fil-ftehim ta’ kontribuzzjoni u fil-kisbiet proprji.

22. Il-kampjun ta’ proġetti vvalutati matul it-tieni fażi kkonferma s-sejbiet prinċipali tal-fażi 1 tal-verifika għax proporzjon kbir tar-rapporti kienu:

a) imdewma b’mod konsiderevoli;

b) jiffukaw fuq attivitajiet aktar milli fuq riżultati interim u finali;

c) mhux dettaljati biżżejjed biex l-effettività u l-effiċjenza jkunu jistgħu jiġu vvalutati.

Ir-Ritratt 1 — Xogħlijiet ta’ bini fil-kuntest tal-proġett "Titjib fil-kapaċità fl-Istat ta’ Khartoum fil-formulazzjoni u l-implimentazzjoni ta’ politiki ta’ ppjanar urban" (is-Sudan)

+++++ TIFF +++++

Sors: Il-Qorti Ewropea tal-Awdituri.

IL-KAXXA 1

IR-RAPPURTAR TA’ DGĦUFIJIET FIL-PROĠETTI LI TTIEĦDU BĦALA KAMPJUN

Rapporti mdewma

Sostenn għall-ħames ċensiment tal-popolazzjoni tas-Sudan:

Il-perjodu ta’ implimentazzjoni għal proġett ta’ Ċensiment fis-Sudan kien minn April 2006 sa Ġunju 2009. Waqt il-verifika l-uniku rapport disponibbli kien mill-2007, li jfisser li la r-rapport tal-2008 u lanqas ir-rapport finali, li kien mistenni f’Diċembru 2009, ma kien ingħata.

Sostenn infrastrutturali ta’ emerġenza lill-Ministeru tal-Affarijiet Legali u l-Iżvilupp Kostituzzjonali u lill-Ġudizzjarju tas-Sudan t’Isfel:

Ir-rapport finali, għalkemm mistenni f’Settembru 2009, kien għadu mhux disponibbli waqt il-verifika.

Informazzjoni insuffiċjenti

Programm interim għad-diżarm, id-demobilizzazzjoni u l-integrazzjoni mill-ġdid (IDDRP):

Għalkemm ir-rapport finali juri bidliet sostanzjali fir-rigward tal-ambitu tax-xogħol (nefqa mnaqqsa b’aktar minn 70 % u bosta attivitajiet mhux imwettqa) ma kien hemm ebda indikazzjoni ta’ dawn il-modifiki f’rapporti preċedenti jew kwalunkwe evidenza oħra li l-Kummissjoni kienet ġiet infurmata.

Titjib fil-kapaċità għall-amministrazzjoni ġdida tas-Sudan t’Isfel:

65 % tan-nefqa fir-rapport finali ġie ddikjarat bħala "nefqa preċedenti" mingħajr ma ngħataw aktar spjegazzjonijiet dwar in-natura jew il-kontenut tal-ispejjeż involuti.

Aktar sostenn lill-elezzjonijiet fl-Afganistan:

Ma kien hemm ebda rapport speċifiku relatat ma’ dan il-proġett, għalkemm kienu saru l-pagamenti kollha. L-uniċi dokumenti disponibbli kienu fil-fatt rapporti ġenerali dwar l-elezzjoni.

DGĦUFIJIET FIT-TFASSIL TA’ PROĠETTI JGĦARRQU L-EFFETTIVITÀ, L-EFFIĊJENZA U L-VALUTAZZJONI TAGĦHOM

23. Tfassil adegwat ta’ proġett huwa l-bażi mhux biss għall-effettività iżda wkoll għall-effiċjenza. Il-Qorti eżaminat jekk:

- l-objettivi stabbiliti fil-ftehim ta’ kontribuzzjoni kinux ċari u realistiċi;

- l-indikaturi kinux definiti fejn possibbli;

- il-perjodu ta’ żmien speċifikat kienx adatt sew għaċ-ċirkostanzi speċifiċi u l-baġit kienx biżżejjed dettaljat biex tiġi vvalutata b’mod partikolari l-effiċjenza [9].

24. Il-parti l-kbira tal-ftehimiet ta’ kontribuzzjoni fil-kampjun (18 minn 19) kellhom dgħufija waħda jew aktar minn dawn li ġejjin:

a) Objettivi mhux speċifiċi: għandhom l-effett li ma tistax titkejjel il-prestazzjoni peress li dak li kien imissu jintlaħaq mhuwiex ċar. Dan jgħodd ukoll għal objettivi li tant huma vagi li dejjem se jintlaħqu (tipikament karatterizzati b’formulazzjonijiet bħal "għas-sostenn ta’..."). Barra minn hekk ir-riżultati u partikolarment l-impatt ta’ proġett x’aktarx li jkunu limitati aktar jekk l-objettivi li għandhom jintlaħqu mhumiex ċari mill-bidu.

b) Indikaturi neqsin: fin-nuqqas ta’ indikaturi la l-Kummissjoni u lanqas in-NU ma jistgħu jkejlu l-prestazzjoni u jsegwu r-riżultati, jissorveljaw l-attivitajiet u l-prodotti usa’ b’mod adegwat u b’hekk jieħdu azzjonijiet korrettivi fil-ħin.

c) L-ebda kriterji ta’ bażi: mingħajr kriterji ta’ bażi ma jistax jitkejjel it-titjib għaliex m’hemm ebda informazzjoni dwar kif kienet is-sitwazzjoni qabel ma beda l-intervent u għalhekk kontra xiex għandhom jitkejlu r-riżultati.

d) Rabta loġika u dgħajfa bejn l-attivitajiet u l-objettivi: il-fondi użati għall-finanzjament tal-attivitajiet tal-proġett għandhom jirriżultaw fl-ilħuq tal-objettivi tal-proġett. Madankollu, ir-rabta loġika bejn l-attivitajiet u l-objettivi ġenerali, partikolarment dawk li huma fuq terminu ta’ żmien itwal, mhijiex dejjem ċara. B’riżultat ta’ dan, għalkemm l-attivitajiet setgħu tlestew b’suċċess, l-impatt maħsub tal-proġetti jista’ ma jinkisibx.

e) Perjodu ta’ żmien speċifikat li mhuwiex realistiku: jirriżulta f’estensjoni tal-proġett fi stadju aktar tardiv, li teħtieġ xogħol żejjed u għalhekk riżorsi kemm mill-Kummissjoni kif ukoll min-NU.

f) Riskji stmati mhux biżżejjed: għalkemm ir-riskji huma partikolarment kbar u diffiċli li jkunu vvalutati f’pajjiżi milquta minn kunflitti huwa importanti li jitqiesu fl-istadju tal-ippjanar.

L-EFFETTIVITÀ U S-SOSTENIBBILTÀ TAL-ATTIVITAJIET IFFINANZJATI

L-ATTIVITAJIET IFFINANZJATI MILL-KUMMISSJONI LAĦQU XI RIŻULTATI TAJBIN F’ĊIRKOSTANZI DIFFIĊLI

25. L-effettività fil-kuntest ta’ din il-verifika hija, skont ir-Regolament Finanzjarju, definita bħala l-ilħuq tal-objettivi u l-ilħuq tar-riżultati. Il-Qorti vvalutat l-effettività ta’ kampjun ta’ 19-il proġett billi qabblet l-objettivi maħsuba fil-ftehim ta’ kontribuzzjoni mal-kisbiet proprja. L-effettività kienet ikklassifikata bħala:

Tajba | Jekk intlaħqu l-objettivi kollha għal dak li jirrigwarda l-prodott kif ukoll l-eżitu jew x’aktarx li jintlaħqu |

Dgħufijiet żgħar | Jekk l-objettiv(i) biss x’aktarx li jintlaħaq/jintlaħqu |

Dgħufijiet serji | Jekk il-proġett se jilħaq l-objettiv(i) finali tiegħu b’mod parzjali biss |

Mhux sodisfaċenti | Jekk l-objettivi prinċipali ma ntlaħqux jew mhumiex se jintlaħqu |

26. Il-kooperazzjoni ma’ organizzazzjonijiet tan-NU għamlet l-għajnuna possibbli f’ambjent operazzjonali diffiċli ħafna. Filwaqt li żewġ proġetti laħqu l-objettivi tagħhom bis-sħiħ u għalhekk ġew ikklassifikati bħala "tajjeb", tmienja urew "dgħufijiet żgħar" u ħamsa "dgħufijiet serji". Żewġ proġetti ma ġewx implimentati għal kollox minħabba ċirkustanzi speċifiċi, u għaldaqstant ma laħqux l-objettiv prinċipali tagħhom u għalhekk jitqiesu bħala "mhux sodisfaċenti". Eżempji tad-dgħufijiet innutati jinstabu fil-kaxxa 2 u għar-riżultat ġenerali ara l-istampa 4 u l-Anness.

27. Minħabba informazzjoni insuffiċjenti, ir-riżultati ma setgħux ikunu vvalutati fil-każijiet li ġejjin:

a) għal proġett wieħed, għalkemm kienu saru l-pagamenti kollha, ma kien hemm ebda rapport speċifiku għall-proġett iffinanzjat;

b) proġett wieħed kbir kien fond fiduċjarju li għalih l-objettivi stipulati fil-ftehim ta’ kontribuzzjoni kellhom x’jaqsmu mal-fond fit-totalità tiegħu u għalhekk kienu ta’ natura aktar ġenerali. Għalkemm aktar objettivi speċifiċi ġew definiti għall-proġetti ta’ bażi, ma tista’ tkun hemm ebda rabta ċara bejn l-ilħuq tal-objettivi tal-proġetti u l-objettivi ġenerali fil-ftehim ta’ kontribuzzjoni. B’riżultat ta’ dan, l-effettività tista’ tkun ivvalutata biss meta l-fond innifsu jingħalaq, li ma kienx għadu l-każ waqt il-verifika.

L-ISTAMPA 4

L-EFFETTIVITÀ TAL-PROĠETTI LI TTIEĦDU BĦALA KAMPJUN (SKONT L-GĦADD TA’ PROĠETTI U AMMONTI RRAPPREŻENTATI)

+++++ TIFF +++++

Sors: Il-Qorti Ewropea tal-Awdituri.

IL-KAXXA 2

EŻEMPJI TA’ EFFETTIVITÀ

Proġett li x’aktarx li jilħaq ir-riżultati maħsuba

Sostenn lir-ritorn u l-integrazzjoni mill-ġdid ta’ nies li ġew ritornati u nies spustati b’mod intern fl-Iraq:

Il-proġett kien għadu għaddej waqt il-verifika. Madankollu, skont ir-rapport ta’ Settembru 2009 l-programm kien għaddej skont il-pjan u bosta attivitajiet kienu diġà nkisbu, bħall-għoti ta’ xelters u ilma sikur għax-xorb, u oħrajn saħansitra qabżu r-riżultati mistennija.

Proġetti li ma laħqux ir-riżultati maħsuba

Tneħħija ta’ mini fl-Afganistan:

Il-proġett ma laħaqx ir-riżultati maħsuba tiegħu peress li 1,6 km2 biss mis-26,6 km2 kif stipulat fil-ftehim ta’ kontribuzzjoni attwalment kellhom il-mini mneħħija.

Sostenn infrastrutturali ta’ emerġenza lill-Ministeru tal-Affarijiet Legali u l-Iżvilupp Kostituzzjonali u lill-Ġudizzjarju tas-Sudan t’Isfel:

Il-proġett intemm f’Marzu 2009 mingħajr ma ta l-prodott prinċipali, li jiġu kkostruwiti binjiet għall-Ministeru tal-Affarijiet Legali u għall-Ġudizzjarju tas-Sudan t’Isfel. Wara bosta dewmien u estensjonijiet tal-kuntratt, il-kumpanija tal-bini sottokuntrattata falliet u l-garanziji bankarji sfaw iffalsifikati. L-ammont li kellu jkun irkuprat kien għadu s-suġġett ta’ diskussjoni waqt il-verifika.

Proġett li l-impatt tiegħu mhuwiex ċar

Fond Internazzjonali għar-Rikostruzzjoni tal-Iraq:

Minbarra l-objettiv li titnaqqas ir-rata ta’ mortalità tat-tfal bin-nofs, fejn il-miri kienu stabbiliti u l-informazzjoni disponibbli tagħti x’tifhem li ma ntlaħaqx, ma kien hemm ebda mezz biex jiġi vvalutat il-punt safejn intlaħqu l-objettivi l-oħra fuq terminu ta’ żmien twil peress li ma ġew definiti l-ebda indikaturi jew linji bażi u l-ebda statistika affidabbli ma kienet disponibbli.

28. Għall-kampjun ivverifikat, ma ġiet innutata l-ebda rabta bejn id-daqs tal-proġett jew it-tip tal-attività ffinanzjata u l-effettività tiegħu.

29. Id-dgħufijiet serji nnutati f’bosta proġetti kienu inġenerali riżultat ta’ nuqqasijiet fit-tfassil tal-proġetti u n-nuqqas ta’ monitoraġġ fi stadju aktar tardiv.

Ir-Ritratt 2 — Kostruzzjoni ta’ uffiċċji għas-"Sostenn infrastrutturali ta’ emerġenza lill-Ministeru tal-Affarijiet Legali u l-Iżvilupp Kostituzzjonali u lill-Ġudizzjarju tas-Sudan t’Isfel"

+++++ TIFF +++++

Sors: Qorti Ewropea tal-Awdituri.

IR-RIŻULTATI TA’ SIKWIT MA JINTLAĦQUX FI ĦDAN IL-PERJODU TA’ IMPLIMENTAZZJONI PPJANAT

30. Il-perjodu ta’ żmien speċifikat għal kull proġett huwa definit fil-ftehim ta’ kontribuzzjoni tiegħu. Ir-rispett ta’ dan il-perjodu ta’ żmien speċifikat għandu impatt fuq l-effettività kif ukoll fuq l-effiċjenza minħabba l-fatt li:

a) dewmien jirriżulta f’estensjonijiet tal-proġetti, li jeħtieġu xogħol żejjed għall-persunal tal-Kummissjoni;

b) l-estensjonijiet tal-ħin jirriżultaw fiż-żieda ta’ ċerti kategoriji ta’ spejjeż, bħal spejjeż tal-persunal, li jridu jiġu ffinanzjati mill-kontribuzzjoni fissa tal-Kummissjoni. Se jkun disponibbli inqas finanzjament biex jiffinanzja l-attivitajiet tal-qalba tal-proġett. Sakemm ma jkunx disponibbli finanzjament ieħor, l-attivitajiet tal-proġetti għalhekk se jkollhom jitnaqqsu;

c) dewmien fl-implimentazzjoni jwassal għal nuqqas ta’ kunfidenza fost il-partijiet ikkonċernati u jista’ jolqot ir-reputazzjoni tal-Kummissjoni, kif ġie osservat biċ-ċar għal żewġ proġetti fis-Sudan.

31. Għall-maġġoranza assoluta tal-proġetti fil-kampjun il-perjodu ta’ implimentazzjoni tal-bidu nqabeż b’mod konsiderevoli. Dan kien dovut ħafna għall-fatt li ż-żmien meħtieġ għall-ilħuq ta’ ċerti riżultati ma kienx ġie stmat biżżejjed fil-ftehimiet ta’ kontribuzzjoni, u ċ-ċirkostanzi diffiċli fil-pajjiżi ma tqisux biżżejjed.

32. Erbgħa mid-19-il proġett kienu implimentati fi ħdan il-perjodu ta’ żmien imbassar fil-bidu. Fi 12-il każ inqabeż il-perjodu ta’ żmien speċifikat u, għal ħamsa minn dawn, il-perjodu ta’ implimentazzjoni rdoppja jew aktar milli rdoppja. B’mod notevoli tnejn mill-erba’ proġetti li kienu implimentati fi ħdan il-perjodu ta’ żmien tal-bidu kienu proġetti ta’ tneħħija ta’ mini. Għal dettalji dwar id-dewmien innutat ara l-Anness u l-istampa 5.

33. Għat-tliet proġetti l-oħra, il-valutazzjoni tal-implimentazzjoni f’waqtha hija ta’ sinifikanza limitata għar-raġunijiet li ġejjin:

a) għal tnejn mit-tliet fondi fiduċjarji (fis-Sudan u fl-Iraq) il-perjodi ta’ implimentazzjoni stabbiliti fil-ftehimiet ta’ kontribuzzjoni, għalkemm kienu jorbtu legalment, ma kellhom ebda effett prattiku peress li l-iskedi ta’ żmien rilevanti kienu dawk għall-fondi proprja;

b) għal proġett ieħor il-valutazzjoni tal-perjodu ta’ żmien speċifikat għadu preliminari peress li l-proġett kien fi stadju bikri ta’ implimentazzjoni.

L-ISTAMPA 5

ESTENSJONI TAL-PERJODU TA’ IMPLIMENTAZZJONI TAL-BIDU MINN PROĠETT

+++++ TIFF +++++

(1) Għal dawn iż-żewġ fondi fiduċjarji, għalkemm il-perjodi ta’ implimentazzjoni kienu stabbiliti f’dokumenti li jorbtu legalment, bilkemm kellhom xi effetti prattiċi.

(2) Waqt il-verifika, l-implimentazzjoni ta’ dan il-proġett kienet għadha fi stadju bikri.

(3) Waqt il-verifika, estensjoni ta’ 12-il xhar kienet qiegħda tkun diskussa iżda għadha mhix approvata.

Sors: Il-Qorti Ewropea tal-Awdituri.

IL-PARTI L-KBIRA TAR-RIŻULTATI X’AKTARX LI JKUNU SOSTNUTI

34. Is-sostenibbiltà fil-kuntest ta’ din il-verifika hija definita bħala l-punt safejn ir-riżultati nżammu wara li l-finanzjament mill-Kummissjoni jkun spiċċa.

35. Peress li l-parti l-kbira tal-proġetti fil-kampjun kienu għadhom ma ngħalqux, il-verifika eżaminat is-sostenibbiltà probabbli tar-riżultati tal-proġetti. Il-bażi għal din il-valutazzjoni kienet il-punt safejn il-kundizzjonijiet meħtieġa għas-sostenibbiltà, jiġifieri s-sjieda mill-benefiċjarju, aktar finanzjament, il-kompetenza meħtieġa u s-sitwazzjoni politika fil-pajjiż jew reġjun, kienu ssodisfati. Is-sostenibbiltà kienet ikklassifikata kif ġej:

Tajba | Jekk ir-riżultati kienu sostnuti jew x’aktarx li jkunu sostnuti peress li l-kundizzjonijiet kollha għas-sostenibbiltà huma ssodisfati |

Dgħufijiet żgħar | Jekk mhux il-kundizzjonijiet kollha għas-sostenibbiltà huma ssodisfati iżda madankollu r-riżultati prinċipali tagħhom x’aktarx li jkunu sostnuti |

Dgħufijiet serji | Jekk bosta kundizzjonijiet jew kundizzjonijiet importanti ħafna għas-sostenibbiltà mhumiex issodisfati u għalhekk hemm dubji raġonevoli dwar is-sostenibbiltà tar-riżultati tal-proġetti prinċipali |

Mhux sodisfaċenti | Jekk kien hemm evidenza li r-riżultati mhumiex se jinżammu |

36. Erba’ proġetti fil-kampjun kienu kklassifikati bħala "tajbin" għal dak li jirrigwarda s-sostenibbiltà. Ħames proġetti kellhom "dgħufijiet żgħar", tnejn "dgħufijiet serji" u wieħed tqies bħala "mhux sodisfaċenti". Għal seba’ proġetti ma setgħet issir ebda valutazzjoni peress li kienu għadhom jew f’fażi bikrija ta’ implimentazzjoni (tliet każijiet), l-informazzjoni disponibbli ma kinitx biżżejjed (żewġ każijiet) jew inkella ma kinux laħqu l-objettivi prinċipali tagħhom u għalhekk ma kien hemm ebda riżultat biex ikun sostnut (żewġ każijiet). Għal ħarsa ġenerali lejn ir-riżultati ara l-Anness u l-istampa 6 u l-eżempji jinsabu fil-kaxxa 3.

37. Il-kampjun ta’ proġetti vverifikati wera li l-kundizzjonijiet għas-sostenibbiltà jvarjaw fl-importanza. Dawk il-proġetti li kienu karatterizzati bi sjieda b’saħħitha flimkien ma’ stabbiltà politika, kienu fil-fatt dawk l-aktar li x’aktarx li jkunu sostenibbli.

L-ISTAMPA 6

IS-SOSTENIBBILTÀ TAR-RIŻULTATI (SKONT L-GĦADD TA’ PROĠETTI U L-AMMONTI RRAPPREŻENTATI)

+++++ TIFF +++++

Sors: Il-Qorti Ewropea tal-Awdituri.

IL-KAXXA 3

EŻEMPJI TA’ SOSTENIBBILTÀ

Proġetti li x’aktarx li jkunu sostnuti

Sostenn għall-ħames ċensiment tal-popolazzjoni tas-Sudan:

Għalkemm ma kien hemm ebda strateġija ta’ ħruġ, hemm sjieda adegwata mill-benefiċjarju u finanzjament fil-ġejjieni mbassar fil-baġit. Għalhekk ir-riżultati kienu ġew sostnuti mill-anqas saż-żmien meta kienet qiegħda ssir il-verifika, li kien sena wara li kien intemm il-perjodu ta’ implimentazzjoni.

Titjib fil-kapaċità tal-Istat ta’ Khartoum fit-twassil ta’ servizzi ta’ taħriġ vokazzjonali, is-Sudan:

Iċ-ċentri ta’ taħriġ iffinanzjati taħt dan il-proġett għadhom mhux qegħdin jitħaddmu. Madankollu, x’aktarx li jinżammu r-riżultati prinċipali, partikolarment minħabba s-sjieda b’saħħitha mill-benefiċjarju.

Proġetti bi dgħufijiet fir-rigward tas-sostenibbiltà

Fond Fiduċjarju għall-Ordni Pubbliku, l-Afganistan:

L-objettiv prinċipali tal-Fond Fiduċjarju għall-Ordni Pubbliku huwa l-ħlas ta’ salarji ta’ pulizijia fl-Afganistan. Minħabba l-kapaċità finanzjarja limitata tal-Afganistan, il-fond, fuq medda ta’ żmien medju sa itwal, se jibqa’ jserraħ fuq aktar finanzjament minn donaturi biex ikompli bl-attivitajiet tiegħu.

Ir-Ritratt 3 — Tagħmir għal ċentru ta’ taħriġ iffinanzjat taħt il-proġett "Titjib fil-kapaċità tal-Istat ta’ Khartoum fit-twassil ta’ servizzi ta’ taħriġ vokazzjonali, is-Sudan"

+++++ TIFF +++++

Sors: Il-Qorti Ewropea tal-Awdituri.

L-EFFIĊJENZA TAL-ATTIVITAJIET IFFINANZJATI

38. Wieħed mill-prinċipji tal-Ġestjoni Finanzjarja Tajba, kif speċifikat fir-Regolament Finanzjarju, huwa l-effiċjenza [10]. L-effiċjenza hija wkoll wieħed mill-objettivi li fuqhom sar qbil fil-"Kunsens Ewropew għall-Iżvilupp" [11].

39. Skont ir-Regolament Finanzjarju, l-effiċjenza fil-kuntest ta’ din il-verifika hija definita bħala l-aqwa relazzjoni bejn ir-riżorsi użati u r-riżultati milħuqa.

40. Il-Qorti mmirat li tistabbilixxi safejn il-valutazzjonijiet tal-ispejjeż u l-monitoraġġ tal-Kummissjoni żguraw li l-ispejjeż inklużi f’baġits u f’rapporti finanzjarji kienu raġonevoli għal dak li għandu x’jaqsam mas-servizzi mogħtija. F’dan il-kuntest il-Qorti osservat eżempji ta’ proġetti li juru indikazzjonijiet ta’ relazzjonijiet mhux mill-aqwa bejn l-ispejjeż u r-riżultati, partikolarment każijiet ta’ spejjeż amministrattivi għoljin.

VALUTAZZJONI INADEGWATA TAL-ISPEJJEŻ TAL-PROĠETTI

41. Il-livell ta’ dettall f’baġits, speċifikat fil-ftehimiet ta’ kontribuzzjoni, ta’ spiss mhux adegwat biex jivvaluta sew ir-raġonevolezza tal-ispejjeż u biex jiffaċilita l-valutazzjoni tal-effiċjenza.

42. Il-valutazzjonijiet tal-ispejjeż tal-Kummissjoni, matul it-tul tal-ħajja ta’ proġett, jiffukaw fuq l-eliġibbiltà tal-ispejjeż u tingħata attenzjoni anqas, b’mod konsiderevoli, lil aspetti ta’ effiċjenza. Ġeneralment la huma sistematiċi u lanqas dokumentati b’mod adegwat.

43. Ma jsir l-ebda użu sistematiku minn mekkaniżmi ta’ tqabbil ta’ spejjeż bħal:

a) Tqabbil tal-istess kategoriji tal-ispejjeż ta’ proġetti differenti (eż. spejjeż tal-persunal għal funzjonijiet simili).

b) Kalkolu u tqabbil tal-proporzjonijiet tal-ispejjeż (eż. il-proporzjon ta’ spejjeż tal-persunal internazzjonali ma’ spejjeż totali tal-persunal, manutenzjoni b’relazzjoni ma’ tagħmir).

c) Tqabbil ma’ valuri referenzjarji (eż. l-ispejjeż medji tat-tneħħija ta’ mini minn żona partikolari u l-ispiża medja per capita għal ċensiment).

NUQQASIJIET ĠEW IDENTIFIKATI FIL-PROĠETTI LI TTIEĦDU BĦALA KAMPJUN

44. F’disgħa mid-19-il proġett eżaminat, ġew identifikati livelli għoljin ta’ spejjeż mingħajr evidenza li dawn irriżultaw fit-titjib tas-servizzi mogħtija (jingħataw eżempji fil-kaxxa 4). Ma setgħet issir l-ebda valutazzjoni għal seba’ proġetti peress li l-informazzjoni disponibbli fir-rapporti finanzjarji ma kinitx biżżejjed. Ir-riżultati miġbura fil-qosor jinsabu fl-Anness u fl-istampa 7.

L-ISTAMPA 7

L-EFFIĊJENZA TAL-PROĠETTI LI TTIEĦDU BĦALA KAMPJUN (SKONT L-GĦADD TA’ PROĠETTI U L-AMMONTI RRAPPREŻENTATI)

+++++ TIFF +++++

Sors: Il-Qorti Ewropea tal-Awdituri.

45. Inċidenzi ta’ spejjeż għoljin ġew innutati partikolarment fl-oqsma li ġejjin:

a) Spejjeż indiretti: skont il-FAFA l-Kummissjoni tikkontribwixxi sa 7 % tal-ispejjeż indiretti fir-rigward tal-ispejjeż indiretti tal-organizzazzjoni tan-NU. Il-FAFA jeħtieġ ukoll fl-Artikolu 5.1 li s-sottokuntrattar m’għandux iwassal għal spejjeż ogħla. Madankollu, il-verifika identifikat proġetti li fihom l-imsieħba li jimplimentaw, li ta’ spiss kienu organizzazzjonijiet tan-NU, iċċarġjaw spejjeż indiretti miżjuda mas-7 % ta’ spejjeż diretti li għalihom kien hemm provvediment fil-ftehim tal-FAFA u ġew ingaġġati subkuntratturi mingħajr evidenza li dan ma wassalx għal spejjeż ikbar.

b) It-Tnaqqis tal-ambitu ta’ attivitajiet mhux rifless fl-ispejjeż: is-segwitu ta’ okkażjonijiet fejn jitqajmu problemi minħabba t-tnaqqis tal-livell ta’ attivitajiet jew fejn m’hemmx biżżejjed informazzjoni fir-rapporti tan-NU, ma kienx adegwat. F’żewġ proġetti, tnaqqis tal-ambitu tax-xogħol ma wassalx għal tnaqqis ekwivalenti tal-kontribuzzjoni tal-UE.

Ir-Ritratt 4 — Uffiċċji mibnija taħt il-"Programm ta’ rkupru tal-kapaċità produttiva tas-Sudan"

+++++ TIFF +++++

Sors: Il-Qorti Ewropea tal-Awdituri.

IL-KAXXA 4

EŻEMPJI GĦAL NUQQASIJIET LI GĦANDHOM X’JAQSMU MA’ SPEJJEŻ TAL-PROĠETTI

Spejjeż indiretti

Titjib fil-kapaċità għall-amministrazzjoni ġdida tas-Sudan t’Isfel:

Dan il-fond fiduċjarju, li l-UE kkontribwietlu EUR 1,9 miljun, kien implimentat minn organizzazzjoni tan-NU, li rċeviet kontribuzzjoni ta’ 3 % għal spejjeż indiretti. Madankollu l-ġestjoni (finanzjarja) proprja tal-proġett kienet sottokuntrattata lil kumpanija privata li ċċarġjat 10 % oħra tal-ispejjeż totali, u dan irriżulta fi spejjeż amministrattivi totali ta’ aktar minn 13 %.

Programm ta’ rkupru tal-kapaċità produttiva tas-Sudan (SPCRP):

Minbarra s-7 % spejjeż indiretti, onorarju ta’ ġestjoni (187338 USD) tħallas lil organizzazzjoni oħra tan-NU għal servizzi mogħtija fil-kuntest ta’ dan il-proġett (eż. il-bini ta’ uffiċċji).

Tnaqqis fl-ambitu

Tneħħija ta’ mini fl-Afganistan:

Għalkemm il-perjodu ta’ implimentazzjoni tnaqqas minn 12-il xhar għal tliet xhur u l-proġett fil-fatt laħaq l-objettivi tiegħu biss parzjalment, l-ammont iċċarġjat lill-Kummissjoni ma tnaqqasx.

Programm interim għad-diżarm, id-demobilizzazzjoni u l-integrazzjoni mill-ġdid (IDDRP):

Ir-rapport finali jiddikjara tnaqqas fl-ambitu tax-xogħol u miegħu tnaqqis tat-total tal-ispejjeż b’70 %. Madankollu, dan ma rriżultax fi tnaqqis ekwivalenti tal-kontribuzzjoni mill-Kummissjoni, li naqset biss bi 12 % u issa tirrappreżenta 65 % tat-total tal-ispejjeż minflok l-20 % ppjanati.

Ir-Ritratt 5 — Ċentru ta’ komunikazzjoni u informazzjoni għall-"Programm ta’ rkupru u ta’ riabilitazzjoni bbażat fuq il-Komunità (RRP)"

+++++ TIFF +++++

Sors: Il-Qorti Ewropea tal-Awdituri.

KONKLUŻJONIJIET U RAKKOMANDAZZJONIJIET

46. Il-preżenza u l-attivitajiet tan-NU, f’żoni milquta minn kunflitti, jagħtu lill-Kummissjoni l-opportunità li twassal l-għajnuna tagħha f’ċirkostanzi diffiċli. Madankollu, l-għoti ta’ għajnuna f’żoni milquta minn kunflitti jippreżenta diffikultajiet speċjali, li xi wħud minnhom biss jistgħu jingħelbu. Peress li l-ammont ta’ ċċekkjar li jista’ jsir fuq il-post mill-Kummissjoni huwa mnaqqas b’mod qawwi, għandu jkun hemm aktar dipendenza fuq il-korp ta’ implimentazzjoni biex issir tpattija għan-nuqqas ta’ monitoraġġ dirett mill-Kummissjoni.

47. Il-Qorti tikkonkludi li fiċ-ċirkostanzi ntlaħqu xi riżultati tajbin u l-biċċa l-kbira tar-riżultati tal-proġetti kkonċernati għandhom prospetti raġonevoli li jkunu sostenibbli. Madankollu, tfassil inadegwat ta’ proġetti u nuqqasijiet fil-monitoraġġ u fir-rappurtar ikkontribwew għad-dgħufijiet identifikati fil-proġetti. Rigward l-effiċjenza, il-Kummissjoni ma tiffukax biżżejjed fuq dan l-element u fuq l-iżgurar li tirċievi r-rispons meħtieġ mir-rapporti tan-NU.

IT-TFASSIL TA’ PROĠETTI

48. It-tfassil ta’ proġetti huwa ġenerament inadegwat, peress li 18 mid-19-il proġett eżaminati kienu milquta minn nuqqasijiet f’dan il-proċess ta’ ppjanar. B’riżultat ta’ dan, kien hemm nuqqas ta’ ċarezza dwar dak li kellu jinkiseb u kif is-suċċess tal-attivitajiet tal-proġetti seta’ jkun ivvalutat. Tfassil fqir ta’ proġetti kien ukoll fattur li kkontribwixxa għad-dgħufijiet innutati fil-proġetti eżaminati.

IR-RAKKOMANDAZZJONI 1

Il-Kummissjoni għandha tiżgura li jiġu stabbiliti objettivi prattiċi u ċari għall-proġetti li għalihom huma impenjati l-fondi tagħhom. L-objettivi għandhom ikunu kkwantifikati kull fejn possibbli biex jiġu ffaċilitati l-eżekuzzjoni u l-monitoraġġ tal-proġetti u biex jingħata rispons siewi għall-Kummissjoni. Ir-rabta bejn l-attivitajiet tal-proġetti, l-objettivi tal-proġetti u l-objettivi usa’ għandha tkun speċifikata biċ-ċar.

Barra minn hekk, il-perjodu ta’ żmien speċifikat fil-ftehim ta’ kontribuzzjoni għandu jkun adattat aħjar għall-ambjent tal-proġett sabiex jiġu evitati estensjonijiet, li jiswew il-ħin u l-flus, tal-perjodu ta’ implimentazzjoni fi stadju aktar tardiv.

Peress li l-livell ta’ dettall fil-baġit jifforma l-bażi għal rapporti sussegwenti, għandu jinkludi l-informazzjoni kollha meħtieġa għall-valutazzjoni partikolarment tal-effiċjenza tal-attivitajiet iffinanzjati.

L-EFFETTIVITÀ U S-SOSTENIBBILTÀ

49. L-Anness juri li bejn wieħed u ieħor nofs il-proġetti laħqu mill-anqas l-objettivi prinċipali tagħhom u li hemm probabbiltà raġonevoli li l-biċċa l-kbira tar-riżultati milħuqa jkunu sostnuti, sakemm m’hemm ebda deterjorazzjoni ulterjuri fis-sitwazzjoni tas-sigurtà u dik politika. L-Anness juri wkoll, madankollu, li ġew innutati dgħufijiet kbar f’xi wħud mill-proġetti. L-aqwa riżultati huma għas-Sudan fejn minħabba s-sitwazzjoni ta’ sigurtà mtejba l-Kummissjoni tista’ taqdi rwol aktar attiv fil-monitoraġġ tal-proġetti ffinanzjati tagħha. Madankollu, għall-maġġoranza tal-proġetti fil-kampjun il-perjodu ta’ implimentazzjoni nqabeż b’mod konsiderevoli.

50. Peress li l-Kummissjoni sserraħ ġeneralment fuq in-NU għall-informazzjoni tagħha dwar il-progress u l-kisbiet tal-proġetti hija teħtieġ rapporti li huma f’waqthom u li jagħtu biżżejjed informazzjoni partikolarment dwar l-ilħuq tar-riżultati. Madankollu, għall-proġetti eżaminati, ħafna rapporti jew kienu tard jew inkella ma kinux komprensivi.

IR-RAKKOMANDAZZJONI 2

Il-Kummissjoni għandha tinsisti li tirċievi r-rapporti meħtieġa fil-ħin u tkompli fl-isforzi tagħha biex tiżgura li dawn ir-rapporti jagħtu l-informazzjoni li hija teħtieġ għall-valutazzjoni tal-progress u tas-suċċess tal-proġetti.

Is-segwitu mill-Kummissjoni għandu jkun fil-pront, sistematiku, b’evidenza ċara u komprensiv matul it-tul ta’ żmien tal-proġetti.

Wara kull proġett il-Kummissjoni għandha tidentifika t-tagħlim miksub għal interventi tal-ġejjieni b’attenzjoni speċjali għall-aspett ta’ sostenibbiltà.

EFFIĊJENZA

51. In-nuqqas ta’ informazzjoni għal sebgħa mid-19-il proġett xekkel b’mod konsiderevoli l-valutazzjoni tal-effiċjenza mill-Kummissjoni. Għall-parti l-kbira tal-proġetti ma kienx possibbli li jkun aċċertat x’xogħol għamlet il-Kummissjoni biex tivvaluta l-effiċjenza peress li dan l-eżerċizzju la kien sistematiku u lanqas dokumentat b’mod adegwat. L-enfasi kienet aktar fuq l-eliġibbiltà tal-ispejjeż aktar milli l-ħtieġa li ġġarrab xi wħud minn dawn. In-nuqqas ta’ dettall fil-baġits individwali dwar il-ftehimiet ta’ kontribuzzjoni naqqas il-punt safejn ir-raġonevolezza tal-ispejjeż setgħet kienet ivvalutata u ssorveljata. Sar ftit li xejn użu mill-informazzjoni komparattiva fil-proċess ta’ valutazzjoni tal-ispejjeż.

52. F’disgħa mid-19-il proġett fil-kampjun il-Qorti identifikat inċidenzi ta’ spejjeż għoljin mingħajr evidenza li dawn irriżultaw fi tnaqqis jew titjib tas-servizzi mogħtija.

IR-RAKKOMANDAZZJONI 3

Għandha titwettaq valutazzjoni sistematika tal-ispejjeż u r-riżultati għandhom ikunu dokumentati b’mod adegwat. Għandu jitpoġġa aktar fokus fuq l-effiċjenza, u l-valutazzjoni tal-ispejjeż m’għandhiex tkun limitata għal kwistjonijiet ta’ eliġibbiltà.

Fejn huwa fattibbli, għandhom jiġu żviluppati valuri referenzjarji għal oġġetti ta’ spiża komuni sabiex tiġi faċilitata l-valutazzjoni tal-ispejjeż fi proposti ta’ proġetti u f’rapporti finanzjarji.

Dan ir-Rapport ġie adottat mill-Awla III, immexxija mis-Sur Jan KINŠT, Membru tal-Qorti tal-Awdituri, fil-Lussemburgu fil-laqgħa tagħha tat- 8 ta’ Marzu 2011.

Għall-Qorti tal-Awdituri

+++++ TIFF +++++

Vítor Manuel da Silva Caldeira

President

[1] Ir-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p. 1). L-Artikolu 163 tat-Titolu IV dwar azzjonijiet esterni jgħid li l-azzjonijiet jistgħu jiġu implimentati fuq bażi ċentralizzata mill-Kummissjoni jew fuq bażi deċentralizzata mill-pajjiż/i terz/i benefiċjarju/i, jew konġuntament ma’ organizzazzjonijiet internazzjonali.

[2] L-Artikolu 317 TFUE jgħid li l-Kummissjoni għandha timplimenta l-baġit fuq ir-responsabbiltà tagħha stess u b’konsiderazzjoni tal-prinċipji ta’ tmexxija finanzjarja tajba.

[3] Fondi Fiduċjarji minn Bosta Donaturi kif definiti mill-UNDP huma strument ta’ finanzjament li permezz tiegħu d-donaturi jaqsmu r-riżorsi biex isostnu prijoritajiet nazzjonali u jiffaċilitaw aġenziji tan-NU biex jaħdmu u jwasslu f’koordinazzjoni u kollaborazzjoni mill-qrib. Ara http://www.undp.org/mdtf/trustfunds.shtml.

[4] Kummissjoni Ewropea: Nota tal-Kumitat għall-Kontroll tal-Baġit tal-Parlament Ewropew fuq Fondi Fiduċjarji minn Bosta Donaturi sostnuti mill-Baġit Ġenerali tal-Komunità Ewropea sa mill-2003 ( 10.2.2009).

[5] L-ewwel fażi tlestiet bir-Rapport Speċjali ppubblikat f’Jannar 2010 (Qorti Ewropea tal-Awdituri, ir-Rapport Speċjali Nru 15/2009 "Assistenza tal-UE implimentata permezz ta’ organizzazzjonijiet tan-Nazzjonijiet Uniti: it-teħid tad-deċiżjonijiet u l-monitoraġġ").

[6] Ir-Regolament Finanzjarju jgħid fl-Artikolu 27 li "L-approprjazzjonijiet tal-budget [baġit] għandhom ikunu wżati [użati] b’konformità mal-prinċipju ta’ amministrazzjoni soda finanzjarja, jiġiefiri [jiġifieri] bi qbil mal-prinċipji tal-ekonomija, l-effiċċjenza [effiċjenza] u l-effettività."

[7] L-Artikolu 2.1 tal-FAFA jgħid li l-ftehim speċifiku għall-kontribuzzjoni jistabbilixxi l-informazzjoni li għandha tingħata f’rapporti min-Nazzjonijiet Uniti lill-Kummissjoni.

[8] Ara l-"Joint Guidelines on reporting obligations under the FAFA" (Linji gwida Konġunti dwar l-obbligi tar-rappurtar taħt il-FAFA). L-iskop tal-linja gwida huwa l-għoti ta’ gwida prattika barra l-artikoli rilevanti fil-FAFA.

[9] Il-FAFA jistipula fl-Artikolu 1.1 li l-bgħit ta’ proposti min-NU għandu jinkludi objettivi u indikaturi tal-kisba li għandu jsir qbil fuqhom fi ftehimiet speċifiċi għall-kontribuzzjoni. Miżuri ta’ prestazzjoni għandhom ikunu bbażati fuq objettivi li huma speċifiċi, li jistgħu jitkejlu, li jistgħu jintlaħqu, realistiċi u f’waqthom.

[10] Ir-Regolament Finanzjarju jgħid fl-Artikolu 27 li "L-approprjazzjonijiet tal-budget [baġit] għandhom ikunu wżati [użati] b’konformità mal-prinċipju ta’ amministrazzjoni soda finanzjarja, jiġiefiri [jiġifieri] bi qbil mal-prinċipji tal-ekonomija, l-effiċċjenza [effiċjenza] u l-effettività (...)".

[11] "Il-Kunsens Ewropew għall-Iżvilupp" (ĠU C 46, 24.2.2006) fil-paragrafu 25 jgħid li, minbarra aktar għajnuna, l-UE se tagħti għajnuna aħjar. L-ispejjeż tat-tranżazzjonijiet tal-għajnuna se jitnaqqsu u l-impatt globali tagħha se jittejjeb.

--------------------------------------------------

ANNESS

Numru | Titlu | Effettività | Probabbiltà ta’ sostenibbiltà | Rispett tal-perjodu ta’ żmien speċifikat | Effiċjenza | Ammont (EUR miljun) |

Afgh 1 | Anti-personnel mine and ammunition stockpile destruction (Qerda ta’ mini u ħazniet ta’ armi kontra l-persunal) | dgħufijiet serji | dgħufijiet żgħar | le | nuqqasijiet identifikati | 6 |

Afgh 2 | Support to governance in the Islamic Republic of Afghanistan - Census (Sostenn lit-tmexxija fir-Repubblika Islamika tal-Afganistan - Ċensiment) | mhux sodisfaċenti | N/A (l-objettivi prinċipali mhux milħuqa) | le | nuqqasijiet identifikati | 15 |

Afgh 3 | Further support to elections in Afghanistan (Aktar sostenn lill-elezzjonijiet fl-Afganistan) | evidenza insuffiċjenti | evidenza insuffiċjenti | le | evidenza insuffiċjenti | 9 |

Afgh 4-6 | Law and Order Trust Fund for Afghanistan (LOTFA) (Fond Fiduċjarju għall-Ordni Pubbliku) | dgħufijiet serji | mhux sodisfaċenti | iva | evidenza insuffiċjenti | 100 |

Afgh 7 | Mine clearance in Afghanistan (Tneħħija ta’ mini fl-Afganistan) | dgħufijiet serji | tajba | iva | nuqqasijiet identifikati | 2 |

Afgh 8 | Regional programme in support of Afghan refugees in Iran and Pakistan, and of returnees in Afghanistan (Programm reġjonali ta’ sostenn għal refuġjati Afgani fl-Iran u fil-Pakistan, u ta’ dawk li ġew ritornati fl-Afganistan) | dgħufijiet żgħar | tajba | iva | evidenza insuffiċjenti | 4 |

Afgh 9 | Support to the mine action sector in Afghanistan (Sostenn lis-settur ta’ azzjoni ta’ mini fl-Afganistan) | dgħufijiet żgħar | tajba | iva | evidenza insuffiċjenti | 20 |

Iraq 1-3 | International Reconstruction Fund Facility for Iraq (IRRFI) (Fond Internazzjonali għar-Rikostruzzjoni tal-Iraq) | evidenza insuffiċjenti | dgħufijiet żgħar | N/A (Fond) | evidenza insuffiċjenti | 198 |

Iraq 4 | Support to the return and reintegration of returnees and internally displaced people inside Iraq (Sostenn lir-ritorn u l-integrazzjoni mill-ġdid ta’ nies li ġew ritornati u nies spustati b’mod intern fl-Iraq) | tajba | N/A (il-proġett għadu fi stadju bikri) | N/A (il-proġett għadu fi stadju bikri) | evidenza insuffiċjenti | 6 |

Sudan 1 | Interim disarmament, demobilisation and reintegration programme (IDDRP) (Programm interim għad-diżarm, id-demobilizzazzjoni u l-integrazzjoni mill-ġdid) | dgħufijiet serji | dgħufijiet serji | le | nuqqasijiet identifikati | 12 |

Sudan 2 | Capacity development for aid management and coordination (Żvilupp tal-kapaċità għall-ġestjoni u l-koordinazzjoni tal-għajnuna) | dgħufijiet żgħar | dgħufijiet żgħar | le | l-ebda nuqqas identifikat | 2 |

Sudan 3 | Support to the fifth population census Sudan (Sostenn lill-ħames ċensiment tal-popolazzjoni fis-Sudan) | tajba | tajba | le | evidenza insuffiċjenti | 4 |

Sudan 4 | Enhancing the capacity of Khartoum State in the formulation and implementation of urban planning policies (Titjib fil-kapaċità fl-Istat ta’ Khartoum fil-formulazzjoni u l-implimentazzjoni ta’ politiki ta’ ppjanar urban) | dgħufijiet żgħar | dgħufijiet żgħar | le | l-ebda nuqqas identifikat | 2 |

Sudan 5 | Capacity building for the new administration of Southern Sudan (Titjib fil-kapaċità għall-amministrazzjoni ġdida tas-Sudan t’Isfel) | dgħufijiet serji | evidenza insuffiċjenti | N/A (Fond) | nuqqasijiet identifikati | 2 |

Sudan 6 | Enhancing the capacity of Khartoum State in the delivery of vocational training services (Titjib fil-kapaċità tal-Istat ta’ Khartoum fit-twassil ta’ servizzi ta’ taħriġ vokazzjonali) | dgħufijiet żgħar | dgħufijiet żgħar | le | l-ebda nuqqas identifikat | 11 |

Sudan 7 | Emergency infrastructural support to the Ministry of Legal Affairs and Constitutional Development and the Judiciary of Southern Sudan (Sostenn infrastrutturali ta’ emerġenza lill-Ministeru tal-Affarijiet Legali u l-Iżvilupp Kostituzzjonali u lill-Ġudizzjarju tas-Sudan t’Isfel) | mhux sodisfaċenti | N/A (l-objettivi prinċipali mhux milħuqa) | le | nuqqasijiet identifikati | 4 |

Sudan 8 | De-mining in Southern Sudan (Tneħħija ta’ mini fis-Sudan t’Isfel) | dgħufijiet żgħar | dgħufijiet serji | le | nuqqasijiet identifikati | 5 |

Sudan 9 | Sudan productive capacity recovery program (SPCRP) (Programm ta’ rkupru tal-kapaċità produttiva tas-Sudan) | dgħufijiet żgħar | N/A (il-proġett għadu fi stadju bikri) | le | nuqqasijiet identifikati | 39 |

Sudan 10 | Community based recovery and rehabilitation program (RRP) (Programm ta’ rkupru u ta’ riabilitazzjoni bbażat fuq il-Komunità) | dgħufijiet żgħar | N/A (il-proġett għadu fi stadju bikri) | le | nuqqasijiet identifikati | 51 |

--------------------------------------------------